Fie Hækkerup (S), 2023-05-12:
Tak for ordet.
Da jeg skulle sætte mig og skrive den her tale, kom jeg til at tænke over noget, som jeg i virkeligheden har gjort igennem alle mine teenageår og også langt op i tyverne, når jeg var i byen, som jeg egentlig tænkte jeg lige ville demonstrere for jer.
For eksemplets skyld vil jeg bede jer om at forestille jer, at jeg her holder en gin og tonic eller en anden drink.
Når jeg har været i byen som ung, har jeg nærmest konsekvent holdt min drink eller øl, eller hvad det nu kunne være, på en sådan måde, at det formede et låg hen over drinken, og det gjorde jeg, fordi det på den måde blev sværere at putte noget ned i den.
Det der har jo siddet i mig igennem hele min ungdom, altså den der grundlæggende utryghed, som bunder i en frygt, man bare ofte har som ung kvinde, og som grundlæggende er en frygt for, at der er nogen, særligt i nattelivet, som ikke vil en det godt, og som man på en eller anden måde skal være på vagt over for.
Frygten er jo altså heller ikke helt ubegrundet, når Giftlinjen sidste år fik så mange opkald om mistanke om drugging – jeg har godt nok noteret 535 opkald, men det er i hvert fald mange – og når det ser ud til, at der er en stigning i anmeldelser og sigtelser for drugging.
Man kan så dertil lægge alle dem, som ikke nåede til lægen og fik sporet stoffet, inden det var ude af kroppen igen, eller alle dem, som gik og var i tvivl om, hvad det var, der var sket med dem, og om de egentlig var blevet drugget, og som derfor ikke anmeldte det.
Jeg synes, det her helt tydeligt viser, at der bare er nogle mennesker derude, som insisterer på at gøre os andre – og i de her tilfælde særligt unge kvinder – fortræd.
Det er på alle måder fuldstændig uacceptabelt.
Det er helt uacceptabelt, og så er det jo også strafbart i dag.
Som forslagsstillerne også skriver i bemærkningerne til forslaget, og som ministeren også beskrev, så er det allerede i dag strafbart at udsætte andre for drugging.
På den baggrund, at drugging allerede er strafbart, og at der gælder regler for nattelivsforbud ved drugging, kan Socialdemokratiet ikke støtte det her konkrete forslag.
Men når det er sagt, læser jeg også forslagsstillernes intention bag forslaget.
Nu skal jeg selvfølgelig ikke lægge nogen ord i munden, så ret mig, hvis jeg tager fejl, men jeg læser det også sådan, at forslaget også handler om, at vi skal tage drugging med alle dets konsekvenser hamrende seriøst og dybt alvorligt, og at vi også herindefra får sendt et signal om, at det her vil vi altså ikke acceptere.
Der må jeg bare sige, at som socialdemokrat og som trods alt stadig relativ ung kvinde optager det her mig altså rigtig meget.
Det håber jeg også forslagsstillerne kan mærke.
Vi vil i Socialdemokratiet altså ikke finde os i, at drugging foregår i det danske natteliv.
Og vi vil ikke finde os i den ufrihed, som unge kvinder oplever ved at skulle tage ekstra, ekstra forholdsregler a la de her, når man egentlig er ude for at have det sjovt på det, der burde være sådan en ubekymret aften i ungdomslivet.
Derfor er det også vigtigt, vi bliver ved med at holde fokus på det her.
I den forbindelse er jeg glad for, som ministeren nævnte, at flere politikredse har lavet retningslinjer for drugging og for drugrape, fordi det viser, at politiet har fokus på det, og det mener jeg er vigtigt, fordi det jo også er dem, der ofte møder ofrene.
Og så skal vi selvfølgelig derudover fortsætte med at have fokus på det herinde også, for drugging er en grov forbrydelse, som er fuldstændig uacceptabel.
Unge kvinder skal ikke rende rundt og bruge deres hånd som låg over deres drink af frygt for at få puttet noget ned i den.
Sådan skal det ikke være i Danmark – det synes jeg siger sig selv.
Til sidst vil jeg sige tak til fru Karina Lorentzen Dehnhardt og til SF for at sætte fokus på den her vigtige debat igen.
Hvis jeg læser intentionen bag forslaget rigtigt, er jeg enig i den, men det konkrete forslag kan vi i Socialdemokratiet ikke støtte.
Tak for ordet.